Branderplankryer deur haai aangeval‘n Branderplankryer in Jeffreysbaai Foto: “JBay-Surfing at supertubes-001” deur NJR ZA via Wikimedia Commons ŉ Branderplankryer sterk in die hospitaal aan nadat hy Woensdagoggend deur ŉ haai in die water by Jeffreysbaai in die Oos-Kaap aangeval is. Strande in die Kouga-munisipaliteit is ná die aanval gesluit. Volgens die Nasionale Seereddingsinstituut (NSRI) het die 40-jarige branderplankryer van Kaapstad omstreeks 07:07 by The Point in Jeffreysbaai saam met ander branderplankryers branderplank gery. Volgens ooggetuies het dit aanvanklik gelyk of die man van sy branderplank afval. Later het dit geblyk die haai het die man van sy branderplank afgestamp en toe gebyt. NSRI-reddingswerkers, Gardmed-ambulansdienste, die Oos-Kaapse nooddienste, Private Care-ambulansdienste en Exec Ops-sekuriteit is ook na die toneel ontbied. “Die man is uit die water gehaal en paramedici het hom op die toneel behandel. Hy het bytmerke op sy regterbeen en aan sy bolyf opgedoen,” sê NSRI. “Die man is in ŉ stabiele toestand met die Gardmed-ambulansdienste na ŉ nabygeleë hospitaal vervoer.” Die NSRI het swemmers, branderplankryers en strandgangers aan die Jeffreysbaaise kus gemaan om versigtig te wees en ook ŉ vaartuig die water ingestuur om mense in die water oor die voorval in te lig.